32000R2550
L 292/7
JURNALUL OFÍCIAL AL UNIUNII EUROPENE
REGULAMENTUL (CE) NR. 2550/2000 AL CONSILIULUI
din 17 noiembrie 2000
de modificare a Regulamentului (CE) nr. 1626/94 de adoptare a unor măsuri tehnice de conservare a resurselor de pește în Marea Mediterană
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1626/94 al Consiliului din 27 iunie 1994 de adoptare a unor măsuri tehnice de conservare a resurselor de pește în Marea Mediterană (1), în special articolul 3 alineatul (1) și articolul 6 alineatul (1),
având în vedere propunerea Comisiei,
întrucât:
(1)
Articolul 3 alineatul (1) și articolul 6 alineatul (1) din Regulamentul (CE) nr. 1626/94 stabilesc unele măsuri tehnice de conservare care, până la 31 mai 2000, au făcut obiectul unor derogări cu privire la unele operațiuni și activități de pescuit tradiționale.
(2)
Activitățile de pescuit care beneficiază în prezent de derogările menționate contribuie, într-o măsură substanțială, la economia generală a unui mare număr de industrii legate de pescuit.
(3)
Articolul 2 alineatul (2) din Regulamentul (CE) nr. 1448/1999 al Consiliului din 24 iunie 1999, privind stabilirea unor măsuri tranzitorii pentru gestionarea anumitor tipuri de pescuit în Mediterană și de modificare a Regulamentului (CE) nr. 1626/94 (2) prevede ca, pe baza tuturor informațiilor științifice pertinente, Comisia să prezinte Consiliului o propunere prin care să precizeze dacă activitățile de pescuit întreprinse în condițiile derogatorii menționate mai sus pot fi continuate și prin care să stabilească condițiile tehnice care trebuie să fie aplicate în acest caz.
(4)
Comitetul științific, tehnic și economic pentru pescuit (CSTEP) a dat un aviz asupra impactului biologic al respectivelor activități de pescuit în cadrul ședinței în plen care a avut loc între 3 și 7 aprilie 2000. Pe baza informațiilor transmise de către CSTEP, se poate trage concluzia că impactul negativ al unor activități de pescuit asupra resurselor poate fi atenuat în anumite condiții tehnice.
(5)
Dezbaterea privind politica comună a pescuitului care va avea loc în 2002 după raportul prezentat de Comisie în conformitate cu articolul 14 alineatul (2) din Regulamentul (CEE) nr. 3760/92 al Consiliului din 20 decembrie 1992 privind instituirea unui sistem comunitar al pescuitului și acvaculturii (3), va pune bazele unei soluții pe termen lung pentru această problemă și pentru alte probleme care privesc pescuitul în Mediterana.
(6)
Este prin urmare necesar să se prevadă menținerea derogărilor existente de la dispozițiile articolului 3 alineatul (1), până la 31 decembrie 2002, în condițiile tehnice care atenuează impactul pescuitului asupra resurselor.
(7)
Este necesar ca statele membre să reglementeze, prin legislația națională, condițiile tehnice menționate mai sus, în conformitate cu liniile directoare stabilite pe baza avizului CSTEP.
(8)
Este necesară modificarea, în consecință, a Regulamentului (CEE) nr. 1626/94,
ADOPTĂ PREZENTUL REGULAMENT:
Articolul 1
Regulamentul (CE) nr. 1626/94 se modifică după cum urmează:
1.
La articolul 3 alineatul (1), al doilea paragraf se înlocuiește cu textul de mai jos:
„Totuși, orice unealtă de pescuit folosită la o distanță de coastă mai mică decât cea stabilită la alineatul (1) în conformitate cu legislația națională în vigoare la 1 ianuarie 1994, poate fi utilizată până la 31 decembrie 2002, în afară de cazul în care Consiliul, pronunțându-se cu majoritate calificată, la propunerea Comisiei, în lumina datelor științifice care demonstrează că utilizarea ei nu are o incidență negativă asupra resurselor, ia o altă decizie.”
2.
La articolul 3 se inserează alineatul de mai jos:
„(1a) Se interzice utilizarea uneltelor de pescuit în condițiile prevăzute la alineatul (1) paragraful al doilea, cu excepția prostovoalelor, în afară de cazul în care respectivul stat membru a luat măsuri prin care garantează că, pentru aceste activități de pescuit:
-
interdicția prevăzută la alineatul (3) nu este compromisă;
-
pescuitul nu se interferează cu activitățile vaselor care utilizează alte unelte decât cele de tip năvod, talian sau alte plase tractate;
-
pescuitul este limitat la speciile țintă care nu sunt supuse unei dimensiuni minime la descărcare, în conformitate cu articolul 8;
-
pescuitul este limitat în așa fel încât capturile din speciile menționate la anexa IV să fie minime;
-
navele dispun de permise de pescuit speciale eliberate în conformitate cu Regulamentul (CE) nr. 1627/94 al Consiliului din 27 iunie 1994 de stabilire a dispozițiilor generale cu privire la permisele de pescuit speciale (4).
Aceste măsuri trebuie comunicate Comisiei până la data de 31 decembrie 2000.
3.
La articolul 6 alineatul (1), data de „31 mai 2000” se înlocuiește cu data de „31 decembrie 2002”.
4.
La articolul 6, se inserează alineatul de mai jos:
„(1a) Se interzice folosirea uneltelor de pescuit în condițiile prevăzute la alineatul (1), paragraful al doilea, în afară de cazul în care respectivul stat membru respectiv a luat măsuri prin care garantează că, pentru aceste activități de pescuit:
-
pescuitul este limitat la speciile țintă care nu sunt supuse unei dimensiuni minime la descărcare, în conformitate cu articolul 8;
-
pescuitul este limitat în așa fel încât capturile din speciile menționate la anexa IV să fie minime;
-
navele sunt supuse unui regim de permise de pescuit speciale, eliberate în conformitate cu Regulamentul (CE) nr. 1627/94.
Aceste măsuri trebuie comunicate Comisiei până la data de 31 decembrie 2000.”
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Se aplică de la 1 junie 2000.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 noiembrie 2000.